Phelippe par la grâce de Dieu, duc de Bourgoingne, de Lothier, de Brabant et de Lembourg, conte de Flandres, d’Artois, de Bourgoingne, palatin de Haynnau, de Hollande, de Zellande et de Namur, marquis du Saint Empire, seigneur de Frize, de Salins et de Malines. Savoir faisons à tous présens et advenir que vues par nous les lettres de nostre amé et féal cousin, conseillier et chambellan, Messire Claude de Montagu, seigneur de Coulches, d’Espoisses et de Vy de Chassenay, de l’affranchissement et manumission par lui faiz sur ses hommes et femmes de ses terres et chastellenies desdiz lieux d’Espoisses et de Vy de Chassenay. Desquelles lettres la teneur s’ensuit: Nous, Claude de Montagu, chevalier, seigneur de Coulches, d’Espoisse et du Vy de Chassenay. Savoir faisons à tous ceulx qui ces présentes lettres verront et orront. Que, comme de toute ancienneté nous competent et appartiennent à cause de nos dictes terres et chastellenies d’Espoisse et dudit Vy de Chassenay, plusieurs beaulx drois, prérogatives et seignouries en toute justice et seignorie haulte, moienne et basse et mesmement de prendre et percevoir par chascun an sur noz hommes et femmes natifz en icelles, et autres tenans et possédans héritaiges assis et situez es dictes seigneurie d’Espoisse et dudit Vy, les redevances accoustumées à païer à noz prédécesseurs et à nous de toute ancienneté, par le bon plaisir de nous et de noz gens et depputez, hault et bas et à voulenté selon l’exigence, temps et faculté de nosdiz hommes. Combien que par aucun temps les dictes redevances ayent esté remises à certain taux par tollérance et de nostre grâce pour considération des guerres et énormes maulx, famines, tempestes, mortalitez et autres choses cy-après declairées. Ayons aussi semblablement droit de prendre les successions et appliquer à nostre prouffit de nos diz hommes et femmes qui vont de vie à trespassement sans héritiers conjoinctz en celle, et sur iceulx exploiter tous drois qui se pevent exploicter sur gens de mainmorte et de serve condition, pareillement que noz prédécesseurs, et nous en avons joy de toute ancienneté. Et il soit ainsi, que, depuis naguères, nosdiz hommes et femmes nous ont fait remonstrer que par le moïen d’icelle, plusieurs se soient departiz et absentez du pays, et tant à l’occasion des guerres, famines, mortalitez et autres inconvéniens advenuz en nosdictes terres et seignories d’Epoisse et de Vy se soient despeuplées et diminuées de peuple, obstant laquelle diminution leurs possessions, terres, vignes et autres héritaiges sont demourez et demourent par chascun jour en friche, ruyne et désert et tailliez de venir plus avant en une grande désertion, mesmement qu’ilz ne les pevent vendre, aliéner ne transporter ne autrement, sinon en hommes et femmes de pareille et telle condition qu’ilz sont. En nous supplians et requérant y mettre ou faire mettre prevision telle qu’ilz puissent résider et demourer soubz nous, avoir leurs nécessitez de quoy ilz puissent continuer à nous paier noz drois et redevances comme ilz fait ou temps passé.  1.Nous, le dit seigneur, deuement advertiz et souffisamment informez des grans oppressions et autres énormes dommaiges, mortalitez, famines et autres inconvénients advenuz par loigiz de gens d’armes et de feux boutez. Pour aucunement relever nosdiz hommes et femmes, et ad ce qu’ilz puissent demourer et résider soubz nous et secourir à leurs affaires, et nécessitez, païer noz drois et redevances, et ausquelx nosdiz hommes et femmes désirons complaire, mesmement que sur ce en avons esté requis et deprié par nostre très chière et bien amée compaigne Loyse de la Tour et autres. Actendans aussi et considérans que noz drois en pourroient mieulx valoir en autre manière. Avons de nostre grâce espéciale, et par l’advis et délibération des saiges, de nostre certaine science et bon vouloir et sans aucune contraincte, ottroyé et par ces présentes ottroions à nosdiz hommes et femmes cy-après declairez et nommez en nostre ville d’Epoisse. C’est assavoir à Girard Monnerant, les hoirs Roillart, Guiot Le Roux, Lyonet Brenet, Guiot Morel, Droyn Guenard, alias Malsalé, Jehan Boyer, Thevenin Flaton, Pierre Morel, Huguenin Velin, Jehan Souhey, alias Ryote, Jehan de Saint-Bris, Guiot Huot, Clément Maulot, Adam Le Pyonnat, Jehan Angelin, Perrenot Huot, Marie Colas, Jacot Maulsalé, Jehan son frère, Alips leur mère, Jehan Malsalé, Jehannette, vesve de feu Jehan Le Roux, Marie, vesve de feu Jehan Guidoul. Ou villaige de Corombles, Jehan Bourgois, Pierre Bourgois, son frère, Estienne Brequiet, Perrenot Goley, Drouyn Goley, Jehan Berchier, Jehan Carlan, Perrenote, fille de feu Jaquot Pepon, Gillot Piquart, Guiot Raffin, Marie, vesve de feu Guillemin Guillors, leurs enfants, Jehan Chaloignat et sa mère, Pierre Voillemin, Drouyn Guillaichon, Jehan Myais, Jehan Thevenin, Perrenot Jaquot, Jehan Feiot, son fillastre, Jehan Guichart, Jehan Durey, Jehan Cherot, Jehannette, vesve de feu Jehan Martin, Huguenin et Jehan, ses enfans, et enfans de feu Guillaume Botepain, son précédent mary, Messire Pierre Boué, Jehan Garnault, son neveu, Jehan Prevost, Jehan Caulot, Pierre Marcault, Jehan Guiot, Droyn Myais, Marguerite, vesve de feu Droyn Legerot, Pierre Goley, Guiot Golon, Perrenot Chaloignat, Jehan Jaquot, Andrier Lequeux, Droyn Lequeux, son frère, Guillaume Chère, Girard Jambeau, et Guillaume Garnon, commungs en biens, Perrenot Boquin, Perrenot Vaulchier, Jaquette, vesve de feu Perrenot Floichot, et Perrette, sa fille, Guiot Boquin, Jean Petit Loup, Guiot Guinefoy, alias Chevillart, Droyn Boquin, Jehan Galars, Droyn Larchier, Guillaume Marcaul, Guillaume Guenin, Jaquot Larchier et Marguerite sa mère, Perrenot Paluat, Perrenot Guillot, Estienne Lequeux, alias Drouot, Droyn Guiard, Guiot Joliot, Bonnot Guignart, Perrenot Gueneaul et Loys, son frère, Guiot Seguin, Perrenot Robin, Perrin Miquart, alias Gaicherot, Jehan Guenin, Messire Pierre Guenin, Symon et Drouyn Guenin, frères, Laurent Perron, Perrenot Bert, Droyn Guenois, Perrin Quinart, Estienne Boisot, Messire Guillaume Guenois, prestre, Perrenot Guillot, Laurent Galais, Jehan Guillot, Perrenot Vaullier, Huguenin Boisson, Jaquot Convers, Perrenot Perion, Guillaume Loreaul, Perion Convers. A Espoissotte, Jehan Gois, Guillemin Micheterne, Jehan Thibault, Jehan Loigney, Messire Jehan Patriat, prestre, et Guiot, son frère, Estienne Champuelle, Jehan Gey, Moreau Goley, Jehan Robin, Jehan Picart, son frère, et Jehan Flaton, tous dudit Espoissote. A Toutrey, Pierre Grisot, Estienne Taupin, Jehan et Thevenin, ses enfans, Guiot Diguet, Jehan Perrot, son gendre, Jehan Guillemin, Jaquot Drouyn, son fillastre, Pierre Taupin, Guillaume Quarrey, Perrin Ragon, alias Quarreaul, Pierre Lermite, Jehan et Guillemin Gaigeot frères, et Guillemette leur mère, Pierre Gaigeot, Jehan Gaigeot, son frère, Perrenot Maillefer, Laurent Maillefer, Andrier et Jehan Rondeaul, frères et leurs deux seurs, Droyn Souhey, Jehan et Guienot Picard, frères, Jehan Gros et Guiennot Rondeaul, son gendre, Guillaume Leclerc, Messire Guillaume Peulot, prestre, Berthier du Ban, Jehan Peulot, Droyn Tirecuir, Laurent Maillefer. A Torcey, Guiot Matherot et Perrenot Girard, commungs en biens, Huguenin Naulot, Guiot Naulot, Pierre Durey, Jehan Bolereaul, Perrin Symart, Jehan Lorier, Jehan Lendormy, alias Prieur, Messire Jehan Lendormy, Jehan Gaillart, Jehan Vaultheron, alias Marteaul et Jehan Chouleau, commungs en biens, Jehan Morelot, Thevenin Le Baul, Marguerite, sa femme, Vincent Lorier, autres hommes commungs, demourans et résidans audit Torcey, sur lesquelx, nous ledit Claude de Montagu, seigneur de Coulches et des lieux dessusdiz. Avons et percevons chascun an la moitié de leurs rentes et reddevances le quart osté, Jaquot de Toisy escuyer l’autre moitié, le quart osté, qui est et meust de nostre fied. Les abbé et religieux de Fontenay ont ledit quart. Ausquelz hommes commungs en tant qu’il touche nostre porcion tant seulement, nous faisons et traictons pareillement, comme avec noz autres hommes et femmes de nosdictes terres. C’est assavoir Messire Hugues Drouchot, prestre, et Jehan, son frère, Regnault Gaillart, Jehan Gaillart, Perrenot Guillaumeau, Perrenot Lebaul, Jehan Lebaul, Berthier Lebaul, Jehan Guillot, Colas Guenat. A Poloigny, Jehan Perrier, alias Oudot, Jehan Jaquemart, Robin Mocon, Perrenot Guenois et Jehannette, sa femme, Perrin Boisson, Pierre Bridon, Jehan Bonier, Perrenot Durey, Thevenin Pillate, Ferry de Bar, alias Lancemont, commungs en biens, Jehannette, fille de feu Jehan Belin, alias de la Tour, autres hommes commungs comme à Torcey, demourans et résidans audit lieu de Poloigny. C’est assavoir, Guillaume Berthelot, Jehan Berthelot, alias Mathier, Perrin Berthelot, Jehan Berthelot, alias Guiot, Messire Pierre Berthelot, prestre, Jehan Berthier, alias Tixier, Messire Pierre Berthier, alias Tixier, son frère, prestre, Clément Rousseaul, Perrenot Rousseau, Anthoine Rousseau, son fils, Jehan Mercy, Jehan Drouot, alias Conin, Colas Drouot. Sur lesquelx, nous ledit seigneur, avons et percevons chascun an la moitié de leurs reddevances, le quart osté. Jaquot de Thoisy, escuier, l’autre moitié le quart osté, qui est et meust de nostre fied, les abbé et religieux de Fontenay ont le dit quart. Ausquelx hommes commungs, en tant qu’il touche nostre porcion tant seulement. Nous faisons et traictons pareillement comme avec noz autres hommes et femmes de nosdictes terres. A Monestreul, Perrin Fey, Martin Veaul, Perron Brideaul, Jehannette, vesve de feu Jehan Guillemin, Jehan Guillemin, son fils, Pierre Lorchen, son gendre commungs en biens, Jehan Boisson, alias Minart, Guillaume Jacot, alias Raisson, Guiot Boguin, Guillaume Fay et Guillemette, sa mère, Gauthier Fey, Perrin, fils de feu Jehan Fey, alias Estienne, Jehan Jonin, Perrenot Marote et Perrenette sa femme, Jehan Bridon, Pierre Bridon, Guiot Guinesey, Huguenin Guinesey, Guillaume Guinesey, Jacot Guinesey, Huguenin Guinesey, Guillaume Guinesey, Jehan Guinesey et Perrin Guinesey, frères commungs en biens, Guillaume Grencaul, Guillaume et Estienne Jonin, frères. A Monestoy, Pierre Martin et Clémence, sa femme, Jehan Gaulchot et Hugues Blanchart, son gendre commungs en biens, Guillaume Barbote, Anthoine et Jehannette Barbote, commungs en biens, Jaquot Gaulchot, Jehan Perrin, alias le Carme, Jehannette, relicte de feu Jaquot Gaulchot, Guillemin Bourgois et Jehannette, sa femme, commungs en biens, Jehan Armine et Katherine sa femme. A Chassenay, Jehan Veneaul, Marguerite sa femme, commungs en biens, Jehan Voleaul, Jehan Gueneaul et Jacot, son frère, commungs en biens, Anthoine Le Clerc, Regnault Visien, Jaquot Gueneaul et Agnez sa mère, Alix, vesve de feu Perrenot Loriot et Marguerite, sa fille, commungs en biens, Drouyn Oudin, Monigeon, vesve de feu Oudot Boudier, Regnault Lendormy, son gendre, Marguerite, sa femme, commungs en biens. Au Vy de Chassenay, Perrenot Clocheau, Jehan Richot, alias Guenin, Marguerite, vesve de feu Perrenot Copin, Jehan Copin, Perrenot Coppin, Jacot Coppin, Perrenette et Perronette leurs seurs, Jehannette, leur mère, diz les Nauldot commungs en biens, Guiot Baudin, Jacot et Jehan Baudin, frères, Katherine et Jaquette Baudin, leurs cousines, enfans de feurent Jehan et Laurent Baudin, commungs en biens, Guillaume Clément et Thibaut Clément, son neveu, commungs en biens, Oudot Coppin, alias Cousot, Phelizot Aulebriot, son gendre, Hugues Voillot, noz hommes, femmes et subgectz des dictes terres d’Epoisse et du Vy. Sur ce eu préalablement le placet, consentement et assentiment de nostre très redoubté seigneur, monseigneur le duc de Bourgoingne et autres qu’il appartiendra. Pour eulx et leurs posteritez, nez et à naistre, et pour leurs héritiers qu’ilz puissent succeder et venir aux eschoites et successions les ungs des autres, ainsi et par la manière que les autres francs du duché de Bourgoingne pevent et doivent faire. Et mesmement comme viennent ceulx de Semur et de Montbar à la succession de leurs parens et amis. Puissent aussi, nosdiz hommes et femmes, pour leurs affaires et nécessitez, vendre, transporter ou aliéner leurs possessions, terres et héritaiges et autrement à leur plaisir, chargiez de leurs charges réelles et anciennes, en payant les loux en la manière accoustumée, par iceulx acheteurs. En ostant et abolissant, quant ad ce, tous liens de servitute de mainmorte qui par le moïen d’icelle servitute nous y appartenoient par cy en arrier pourroit competer et appartenir de cy en avant, moyennant et parmy ce que les acheteurs estrangiers et autres que les demourans en nosdictes terres, seront tenuz de, sur ce, prendre nostre bon gré et consentement préalablement et avant toutes choses de païer les lods et de les venir loier dedans temps deu, en la manière accoustumée, d’eux inscripre et faire inscripre en noz terriers, et de paier chascun an toutes les charges que pourront devoir toutes les maisons et héritaiges qui sont ou seront acquis ou temps advenir à la descharge des vendeurs. Reservé aussi à nous et à noz héritiers, en ce cas, tout droit de retenir en noz mains iceulx héritaiges pour tel pris qu’ilz seront venduz, se bon nous semble, envers lesdiz estrangiers, non demeurans et résidans en nosdictes terres.  2.Leur baillons aussi droit, franchise et liberté de povoir venir à la succession de leurs parens et amis, le cas advenant, comme dit est.  3.Et en oultre, avons octroyé et octroions à noz diz hommes et femmes, que ilz et chascun d’eulx, puissent marier eulx et leurs posteritez ou enfans, nez ou à naistre perpétuellement, à toutes manières de gens, telz que bon leur semblera, sans dengier de feur mariaige en manière quelconque.  4.Et aussi de tester et disposer de leurs biens et en ordonner par derrenière volenté, comme feroient et pourroient faire lesdictes franches gens du duché de Bourgoingne, et mesmement dudit Montbar et de Semur, sans préjudice de noz drois, prérogatives, seignories, reddevances et autres choses quelxconques.  5.Et quant es cas cy-dessus et devant exprimez, nous avons manumis, affranchiz, manumettons et affranchissons, par ces présentes noz diz hommes et femmes et toutes leurs posteritez nez et à naistre, estans et déppendans de nosdictes terres d’Espoisse et du Vy de Chassenay, en leur ottroiant pleniere liberté et franchise en tous les cas dessus designez et expriméz, comme dit est, pour eulx et leurs héritiers et ayans cause à toujours mais, perpétuellement, sauf et reservé à nous noz drois et reddevance, tant tailles, censes, coustumes, courvées comme autres choses quelxconques; posé que spéciffiées et déclairées ne soient en ces présentes et sans en faire aucune diminution, excepté que es choses dessus dictes et dont noz prédécesseurs et nous avons joy de toute ancienneté, pour en estre payé et contenté chascun an par noz diz hommes et femmes, tenans et possédans les dictes possessions, terres, prez, vignes, maisons et autres, par la manière que en avons esté jusques à présent, en quelque main que les dictes possessions soient dévolues par vendicion, aliénation ne autrement, et de quelque estat ou condition que soient les tenans et possédans lesdiz héritaiges, sans aucune diminution. Nonobstant ce présent traictié et grâce faiz à nos diz hommes et femmes, pour les causes dessus spéciffiées et declairées. Et desquelx drois et reddevances à nous deuz, par la manière dessus dicte, nous entendons demorer par entier pour nous et noz successeurs et ayans cause à tous jours mais, perpétuellement, sans en riens vouloir diminuer d’iceulx, si non seulement en ce qui par espécial leur avons ottroié et ottroions par ces présentes, nommément par la forme et manière dont mention est faite cy-dessus.  6.Et icelles franchises et autres choses cy dessus déclairées par nous données et ottroiées à noz diz hommes et femmes, nous leur conduirons de bonne foy soubz les conditions et en la manière que dit est, et icelles promettons, pour nous et noz heritiers et ayans cause, avoir et tenir perpétuellement fermes, estables, vaillables et aggreables, sans corrumpre, aler, venir, ne souffrir venir à l’encontre en jugement ou dehors, taisiblement ou en appert, directement ne par oblique. En renunçant à toutes et singulières actions, exceptions, déceptions, barres, cauthelles, subterfuges et cavillations que tant de droit, de fait comme de coustume contre la teeur de ces présentes lettres pourroient estre dictes, proposées, obiciés ou alleguées. Et mesmement au droit disant que générale renonciation ne vault se l’espécial ne precede.  7.Et nous les diz habitans desdictes terres cy-dessus nommez, congnoissans et affirmans les choses dessus dictes estre vrayes et aïans aggreables les grâces et octrois à nous fais par nosdit seigneur à noz humbles supplications et requestes dont nous le remercions très humblement, pour nous et noz héritiers et successeurs. Promettons toutes et singulières les choses cy-dessus escriptes, avoir et tenir perpétuellement fermes, estables, aggréables, observer, tenir, entretenir, accomplir inviolablement sans corrumpre, aler, venir, ne souffrir venir à l’encontre en quelque manière que se soit. Et promettons aussi, pour nous et noz hoirs et aïans cause et soubs l’obligation de noz biens et des biens des noz hoirs et aïans cause, tant meubles que héritaiges présens et advenir, de paier toutes les rentes que nous devons et sont deues chascun an à la manière accoustumée et selon la coustume de Bourgoingne, tant par la forme et manière cy-dessus divisée, nonobstant toutes allégations, drois, usances, coustumes de païs, precours et autres choses que l’on pourroit dire au contraire, ausquelx nous avons renoncé et renonçons par ces présentes. Et mesmement au droit disant que generale renunciation ne vault se l’especial ne précede.  8.Et nous le dit Claude de Montagu dessus nommé, voulons et consentons par exprès que nosdiz hommes cy-dessus déclairez, puissent prendre et avoir par villaige ung chascun villaige par soy ou par parroiche se bon lui semble, ung propre original de ces présentes lettres pour les garder et mettre par devers eulx à leur perpétuelle seurté, comme raison est, et que sur icelles leur puissions faire ung ou plusieurs vidimus, transumps, pour valoir et estre valable ainsi que de raison faire se devra. Voulons aussi et consentons que nosdiz hommes puissent faire mettre par coppie es messaulx de leurs églises parroichiales le double de ces présentes, signées de main de notaires, pour eulx en aidier en temps et en lieu quant besoing sera.  9.Et nous lesdiz habitans dessus nommez, voulons aussi et consentons que nostre dit très honnoré et très redoublé seigneur, monseigneur de Coulches et d’Espoisse puisse faire transumpter, se bon lui semble une fois ou plusieurs ces présentes lettres, sans nous appeller ou faire appeller aucun de nous, pour lui valoir et lui en aidier en tous lieux et jugemens, se besoing lui est tout ce que par raison lui pourra et devra valoir. En tesmoing desquelles choses, nous ledit seigneur de Coulches, d’Epoisse et du Vy de Chassenay, et aussi nous lesdiz hommes dessus nommez, avons requis et obtenu le seel de la court de mondit seigneur le duc de Bourgoingne, estre mis à ces présentes et à celles que surce seront faictes en la manière devant déclairée avec le seel de nous ledit seigneur de Coulches et d’Epoisse cy mis en signe de perpétuelle mémoire. Faictes et données en nostre chastel d’Epoisse en la présence de messire Jacques Durey, prêtre, Regnaut Gaultherot, demourant à Chalon, [...]